SKRIFTLIG FORESPØRGSEL E-0501/02

af Anneli Hulthén (PSE) til Kommissionen

(22. februar 2002)

Om: Kemikalier i vaskeklude

Det er almindeligt kendt, at børn og specielt spædbørn er meget følsomme over for kemikalier og andre fremmede stoffer. På grund af deres tynde hud, har deres krop et højere optag af kemikalier end voksne mennesker.

Anvendelsen af vaskeklude øges markant hvert år. I Sverige er anvendelsen af vaskeklude fordoblet de sidste tre år. Desværre er antallet af tilsætningsstoffer også steget, som f.eks. stærke konserveringsmidler. Mange vaskeklude kan indeholde over 30 tilsætningsstoffer, hvoraf mange af dem er både miljø- og sundhedsskadelige. Nogle virksomheder anvender konserveringsstoffet bromnitropropandiol i deres vaskeklude. Adskillige rapporter har påpeget, at dette stof har en middelhøj giftighed ved hudkontakt, og at det kan forårsage allergi. Virksomhederne forsvarer sig med, at stoffet er godkendt af EUs videnskabelige komité.

Siden januar 1999 har det ifølge EU været lovpligtigt at deklarere alle ingredienser i hygiejneprodukter i faldende skala efter mængde, men det er tydeligt, at det ikke er tilstrækkeligt, hvis vores børns sundhed og vores miljø skal beskyttes.

Er Kommissionen ikke af den opfattelse, at forsigtighedsprincippet bør anvendes, når der er tale om produkter for børn, som jo er mest følsomme over for disse produkter?

Svar afgivet på Kommissionens vegne af David Byrne

(2. april 2002)

Kommissionen deler det ærede medlems opfattelse af, at der er behov for at sikre, at børn og spædbørn beskyttes mod eventuelt skadelige virkninger, der opstår på deres sundhed og velbefindende som følge af kemikalier.

Risici i forbindelse med forskellige kemikalier er forårsaget af deres iboende giftige egenskaber (fare) og menneskets eksponering over for dem. Generelt set behandles kemikalier på fællesskabsplan ud fra en risikovurdering (fare + eksponering). Dette skyldes, at for mange af kemikaliernes giftige egenskaber er det muligt at fastlægge et eksponeringsniveau, der anses for at være sikkert.

Kemikalier, der anvendes i vaskeklude til spædbørn, er underlagt bestemmelserne i direktivet om kosmetiske midler, Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler(1). I overensstemmelse hermed skal producenterne af kosmetiske midler vurdere sikkerheden i forbindelse med deres produkter og ingredienserne deri for at sørge for, at kun sikre produkter gøres tilgængelige for forbrugerne. Når der skal anvendes nye ingredienser, eller der opstår nye spørgsmål om eksisterende materialer, skal der indhentes en udtalelse fra Den Videnskabelige Komité for Kosmetiske Produkter og andre Forbrugsvarer end Levnedsmidler (SCCNFP).

I det konkrete tilfælde af tilsætningsstoffer, såsom bromnitropropandiol, (også kendt som bronopol), indeholder direktivet om kosmetiske midler muligheder for tilladelse således, at det kun er materialer, der er blevet godkendt af SCCNFP, som kan anvendes på visse betingelser (højest tilladte koncentration, krav til renhed, osv.), der er fastlagt af SCCNFP. Bromnitropropandiol er blevet evalueret af SCCNFP og kan anvendes i kosmetiske midler (anført i bilag IV i direktivet) op til et niveau på 0,1 %.

Med hensyn til følsomheden, for så vidt angår små børns hud, kender Kommissionen ikke til videnskabelige beviser på, at babyhud er mere følsom, eller at den tillader, at kemikalier nemmere optages end for voksne menneskers hud. Der er faktisk mange offentliggjorte videnskabelige beviser på, at huden på nyfødte hurtigt styrkes i de første dage eller uger efter fødselen for at blive lige

så upåvirkelig over for kemikalier som voksnes hud. Forskellen mellem spædbørn og voksne er, at spædbarnets hudoverflade i forhold til spædbarnets kropsvægt er større end hos voksne. Det betyder, at der findes et teoretisk potentiale for, at spædbørn udsættes for en øget eksponering for kemikalier, der anvendes på deres hud, som ligger 2-3 gange over den voksnes eksponering. Der tages imidlertid hensyn til forskellen i forbindelse med risikovurderingen.

Kommissionen ønsker at forsikre det ærede medlem om sit engagement med hensyn til sikringen af et højt sundheds- og sikkerhedsniveau. I den forbindelse har Kommissionen til hensigt fortsat at overvåge og inddrage nye beviser i processen vedrørende risikovurdering, gøre brug af uafhængig videnskabelig rådgivning og anvende de passende værktøjer, herunder forsigtighedsprincippet, for at kontrollere risikoen ved kemikalier.

(1) EFT L 262 af 27.9.1976.